Dua urang laki bini susubuhan sudah barangkat ka Puskesmas. Ngaran nang laki Lampau, ngaran nang bini Sarintan. Kada lawas, buhan nang badua nintu sampai di Puskesmas. Urang kada tapi banyak balum. Patugas hanyar saikung badua nang talihat. Dilihat Lampau ada patugas nang suah datang ka kampungnya, lalu inya mamaraki lawan patugas nantu, balajur baucap pina tagas sarik, “Pa, Pian ni pandustaan, pangaramput.” Patugas nantu takajut, balalu baucap, ”Maaf Pa, Bu, ada apa ni, dudukan dahulu nah, napa tadi habar?” Lalu nang dua laki bini nantu dudukan. “Bini ulun batianan pulang, napa?” “Syukuram, Alhamdulillah, mun kayanintu.” “Tapi, ulun sudah lapah haur batianan tarus,” jar Sarintan nang duduk di higa laki sidin manyahuti. “Padahal kami sudah umpat ba KB nang pian padahakan sumalam di kampung kami, sudah kami pakai alatnya, ada nang dipasang ada nang diuntal, kami pakai kaduduanya bila handak baanuan laki bini, tapi kanapa bini ulun masih haja batianan?” jar Lampau kada habis pikir. “Sudah bujurlah pian mamasangnya?” jar patugas. “Sudah bujurai Paai, nang kaya pian cuntuhakan pang waktu di balai disa, jar pian bila handak baanuan laki bini pasang kundum ini. Kundum ni sagan lalakian, bila sagan bibinian ada ubat nang diuntal.” “Uh, jadi pian pakai kundumlah? Tapi, Paai, ulun rasa kada mungkin pang bini pian batianan pulang mun pian mamakai alat nantu, lawan bini pian ada jua mauntal ubat,” patugas puskesman baucap sambil kabingungan, lalu batakun pulang mamastii, “Waktu pian handak bahubungan tu, pian mamasang di ampun piannai kalu?” “Kada pang, Paai.” “Lalu di mana?” “Ulun ingat banar waktu pian manjalasakan di Balai Disa, Jar pian bila handak bahubungan laki bini, pasang kundum ni, nah kaya ini caranya jar Pian, lalu pian masukakan ka talunjuk pian kundumnya. Jadi, bila kami handak bahubungan, ulun pasangai nang kaya pian cuntuhakan tu.” “Jadi, pian mamasangnya di talunjuk?” “Inggih.” “Ha,ha,ha, Bapa, Bapa....pantasai bini pian batianan pulang, pian salah pasang, lalu pian pang Cil, kaya apa minum ubatnya?” “Inggih, ulun untalai lawan pisang talas.” “Napanya nang pian untal, Cil?” “Ya, kundumpang jua.” “Hehehe, hahaha, Aduuuh,” Patugas mangalakak tatawa kada kawa maharit lagi, sambil bapicik parut sidin. tinggal-kenangan.mp3
bjn_Latn